open-index/open-wikipedia-markdown huggingface dataset:
Pirimidinas

**Pirimidinas** – tai heterociklinis aromatinis organinis junginys, panašus į benzeną ir piridiną. Nukleorūgštyse randamos trys pirimidininės nukleobazės, t. y. citozinas, timinas ir uracilas. Šios heterociklinės bazės sudaro vandenilinius ryšius su jom komplementariais purinais. 

DNR atveju:
* purinas A – pirimidinas T (du vandeniliniai ryšiai)
* purinas G – pirimidinas C (trys vandeniliniai ryšiai)

RNR struktūroje su adeninu sąveikauja ne timinas, o uracilas:
* purinas A – pirimidinas U (du vandeniliniai ryšiai)
* purinas G – pirimidinas C (trys vandeniliniai ryšiai)
 

## Šaltiniai
Žiogas giesmininkas

**Žiogas giesmininkas** (*Tettigonia cantans*) – žiogų (*Tettigoniidae*) šeimos vabzdys. Kūnas 22-23 mm ilgio, žalias. Turi plačius trumpus antsparnius, kurie vos vos išsikiša už užpakalinių šlaunų viršūnės (skiriamasis požymis nuo žaliojo žiogo). Kiaušdėtis tiesus ir gerokai išsikiša už antsparnių.

Randamas pievose, retuose krūmuose ir laukuose. Biologija panaši į žaliojo žiogo.
Dvispalvis spragtukas

**Dvispalvis spragtukas** (*Metrioptera bicolor*) – žiogų (*Tettigoniidae*) šeimos vabzdys. Kūnas 15-17 mm, žalias, su ruda nugarėle. Ant kojų - įvairaus ryškumo juodas dantytas ornamentas. Patinėlio cerkai su danteliu netoli viršūnės. Kiaušdėtis ne daigiau kaip 1,5 karto ilgesnis už priešnugarėlę, prie pamato išlenktas, o toliau tiesus.
Margasis žiogas

**Margasis žiogas** (*Decticus verrucivorus*) – žiogų (*Tettigoniidae*) šeimos vabzdys. Kūnas 24-36 mm ilgio, žalias. Ant antsparnių yra rusvos dėmelės. Priešnugarėlės kylis ryškus per visą ilgį. Randamas pievose, dobilienose, ražienose. Anksčiau liaudyje buvo manoma, kad šis žiogas nugydąs karpas nuo rankų, todėl buvo vadinamas **karpagraužiu žiogu**. Gyvenimo būdas analogiškas žaliojo žiogo gyvenimo būdui.
Tezė

**Tezė** (*Taizé*) – gyvenvietė Prancūzijoje, Sonos ir Luaros (*Saône-et-Loire*) departamente, Genjono kantone.

## Gyventojai
Taizé kaimelis garsus savo ekumenine bendruomene. 1940 m. vienuolių vyrų ordiną įkūrė brolis Rožė (*Roger*), po jo nužudymo 2005 m. toliau vadovauja brolis Aloyzas (*Alois*).

## Nuorodos
* Taizé brolija
Svirpliai

**Svirpliai** (*Gryllidae*) – tiesiasparnių (*Orthoptera*) būrio vabzdžių šeima. Galva apskrita, burnos organai nukreipti į apačią. Priešnugarėlė kvadratinė ar skersinė. Antsparniai ir sparnai normaliai išsivystę.

Lietuvoje registruotos trys rūšys:
* Naminis svirplys (*Acheta domesticus*)
* Dirvoninis svirplys (*Gryllus campestris*)
* Juostakaktis svirplys (*Modicogryllus frontalis*)
Šokliukai

**Šokliukai** (*Tetrigidae*) – tiesiasparnių (*Orthoptera*) būrio vabzdžių šeima. Vabzdžiai smulkūs, pilkšvos spalvos. Priešnugarėlė su ilga užpakalin nukreipta atauga. Antsparniai labai sutrumpėję, skiaučių pavidalo. Letenos 2-2-3 -narės. Pilvelio segmentas be klausos organo. 

Lietuvoje kelios rūšys: **plonaūsis šokliukas** (*Tetrix undulata*), **dvitaškis šokliukas** (*Tetrix bipunctata*) ir kt. Aptinkami šlapiose pievose, pamiškėse. Žiemoja lervos ar suaugėliai.
Tikrieji skėriai

**Tikrieji skėriai** (*Oedipodinae*) – tiesiasparnių (*Orthoptera*) būrio, skėrių šeimos pošeimis (kartais išskiriama kaip atskira šeima - *Oedipodidae*). Šio pošeimio skėriai dažnai turi spalvingus užpakalinius sparnus. Kai kurie skrisdami skleidžia tarškiantį garsą (tarkšliai).

Lietuvoje aptiktos 6 rūšys:
Vėdarėliai

**Vėdarėliai** (*Oniscidae*) – vėžiagyvių (*Crustacea*) šeima.

Tai vienintelė Lietuvoje sausumoje gyvenanti ir galinti kvėpuoti atmosferos oru vėžiagyvių šeima, kurioje yra kelios drėgnose vietose, rūsiuose, šiltadaržiuose aptinkamos rūšys: drėgnuolis (*Porcellio scaber*), paprastasis vėdarėlis (*Oniscus asellus*) ir kt.

Kūnas suplotas, plataus ovalo formos, nugara išgaubta, apačia plokščia. Turi 7 poras vaikštomųjų kojų galvakrūtinėje ir 6 poras pilvelio kojų, iš kurių pirmosios 5 poros yra plokštelių pavidalo ir atlieka žiaunų funkcijas. Kūnas padengtas chitinine danga.

Gyvena tamsiose drėgnose vietose. Minta daugiausia pūvančiomis augalų liekanomis, bet nevengia ir gyvų augalų. Rūsiuose jie žaloja bulves, kopūstus, vaisius, soduose apgraužia nukritusius obuolius, kriaušes, šiltadaržiuose – įvairių augalų daigus.

## Lietuvoje

Ši šeima menkai ištirta, nėra aišku, kiek tiksliai Lietuvoje aptinkama vėdarėlių rūšių, nes sistemingi tyrimai pradėti neseniai – 2012 metais. Iki šiol Lietuvoje aptikta 14 rūšių:

* *Cylisticus convexus*
* *Hyloniscus riparius*
* Paprastasis vėdarėlis (*Oniscus asellus*)
* *Trachelipus rathkii*
* *Porcellio scaber*
* *Porcellio spinicornis*
* *Porcellium conspersum*
* *Ligidium hypnorum*
* *Haplophthalmus danicus*
* *Trichoniscus pusillus*
* *Porcellionides pruinosus*
* *Platyarthrus hoffmannseggii*
* *Armadillidium vulgare*
* *Armadillidium pulchellum*

## Šaltiniai
Skaitymas

**Skaitymas** – procesas, kurio metu raštu (ar kitokiais simboliais) pateiktą informaciją yra siekiama suvokti. Skaitymas turi pažintinę, emocinę komunikacinę, vertybinę orientacinę paskirtį, gali būti atsipalaidavimo, laisvalaikio praleidimo būdas.

Skaitymo procesas vystėsi kartu su pirmosiomis rašto sistemomis, susikūrusiomis Mesopotamijoje, Egipte, Finikijoje, Indijoje, Kinijoje, Mezoamerikoje ir kt. 

1455 m. išradus spausdinimo presą, Johanas Gutenbergas išspausdino pirmąją knygą (Bibliją). Netrukus Europoje daugiausiai vienuolių ranka rašytas knygas (įvairius rankraščius, maldaknyges) pakeitė spausdintos. Jos gerokai atpigo, tai leido spausdinti religinio pobūdžio ir kitas knygas įvairiomis kalbomis. O tai, savo ruožtu, sudarė galimybę plačiau apsiskaityti intelektualams, išsilavinusiai publikai ir galiausiai leido išmokti skaityti ir skleisti žinias plačiajai visuomenei.

XX a. pab. – XXI a. prad. skaitymo termino reikšmę keičia atsirandantys skaitmeniniai tekstai, elektroninio skaitymo priemonės. Dėl ekranų atsiradus trumpajam skaitymui, knygų skaitymo mastai visame pasaulyje mažėja, o tuo pačiu ir ilgojo skaitymo mastai. Skaitmeniniai tekstai gali būti suvokiami ne taip giliai kaip išspausdinti popieriuje, tačiau skaitymui labiausiai trukdo įvairus dirgikliai telefonuose, planšetėse, kompiuteriuose, ypač netikėtai pasirodantys pranešimai, internetinė reklama.

Vienas labiausiai paplitusių skaitymo sutrikimų yra disleksija.

## Išnašos
Stachanovietis

**Stachanoviečiai** – Stachanovo pasekėjų, socialistinės gamybos novatorių, daug kartų viršijusių nustatytas gamybos normas, masinis judėjimas Tarybų Sąjungoje. Stachanoviečiai buvo žinomi dėl darbo našumo kėlimo ir geresnio technikos naudojimo. Judėjimo pavadinimas kilo 1935 m. nuo Donbaso šachtos kirtėjo Aleksejaus Stachanovo pavardės. Stachanoviečiai buvo visokeriopai skatinami ir propaguojami TSRS Komunistų partijos kaip naujas socialistinio lenktyniavimo etapo ir padidinto darbo našumo formos pavyzdys.

## Istorija
Judėjimas atsirado 1935 m. ir buvo pavadintas šachtos „Centrinis-Irminas“ darbininko Aleksejaus Stachanovo vardu, kuris 1935 m. rugpjūčio 30 d. naktį per pamainą (5 val. 45 min.) išgavo 102 tonas anglių, kai norma buvo tik 7 tonos.

Stachanoviečių judėjimas buvo skatinamas ir propaguojamas Tarybų Sąjungos Komunistų partijos, kaip naujas socialistinio lenktyniavimo etapas ir darbo našumo didinimo forma.

1935 m. lapkričio 14–17 d. Maskvoje įvyko Pirmas visuotinis stachanoviečių sąjungos pasitarimas, kuriame buvo pabrėžtas svarbus stachanoviečių judėjimo vaidmuo socializmo statyboje. Šiame susirinkime nuskambėjo vėliau garsia tapusi frazė: *Gyventi tapo geriau, gyventi tapo linksmiau!* ().

## Kritika
Stachanoviečių judėjimu buvo siekiama kompensuoti problemą, kai į industrializaciją įdėtos lėšos nedavė laukiamo rezultato. „Darbinis didvyriškumas“ turėjo kompensuoti voliuntaristinį planavimą, disproporcijas ir neritmišką gamybą.

Pasak propagandos, tai leido padidinti visuomenės darbo našumą neintensyvinant darbo, tačiau geriau jį organizuojant, sumaniai jį pasidalijant ir racionalizuojant technologinius procesus, išvaduojant kvalifikuotus darbininkus nuo antraeilio parengiamojo darbo. Iš tiesų keliant darbo našumą buvo didinamas darbo intensyvumas, siekiama propagandos organizuotų „rekordų“, darbininkų eksploatacijos (ypatingomis sąlygomis pasiekti rezultatai buvo patvirtinami kaip gamybos normos) ir gamybos dezorganizavimo.

Dažnai stachanoviečių pasiekimais nepasisekdavo pasinaudoti, nes jie reikalavo daugiau išteklių, kurie buvo gauti pagal planą (pavyzdžiui, veržlių perprodukcija neduos rezultatų, jei varžtų bus pagaminta pagal planą).

## Žinomi stachanoviečiai
* P. N. Angelina – žemės ūkyje.
* A. H. Busyginas – automobilių pramonėje.
* I. I. Gudovas – staklių gamyboje.
* P. F. Krivonosas – geležinkelių transporte.
* N. S. Smetaninas – avalynės gamyboje.
* E. V. Vinogradova ir M. I. Vinogradova tekstilės gamyboje.

## Nuorodos
* http://www.1917.com/Marxism/Trotsky/BO/BO_No_56-57/BO-051902.html 
* http://personnel.uapa.ru/courses/208_/Две%20политики.doc
* http://trst.narod.ru/rogovin/t3/xxxvi.htm
* https://web.archive.org/web/20051208093217/http://www.cultinfo.ru/fulltext/1/001/008/106/057.htm
* http://stalinism.ru/tom_xiv/rech_na_pervom_vsesoyuznom_soveschanii_stahanovtsev.html
Jaundė

**Jaundė** () – miestas vidurio pietų Kamerūne, prie Gvinėjos įlankos, šalies sostinė ir antrasis pagal dydį miestas. 1,30 mln. gyventojų (2005). Svarbus miestas regionui, kuriame auginama kakava, bananai ir kava. Taip pat išgaunamas auksas ir titanas. Jaundėje išvystyta tabako ir medienos pramonė, pieno, palmių ir daržovių pramonė, gaminamos plytos, kailiai, muilas, išvystyti amatai. Mieste gausu vyriausybinių pastatų, yra didelis stadionas, L. Pastero biomedicininių tyrimų institutas (įk. 1959 m.) ir Jaundės universitetas (įkurtas 1962 m.), pedagoginis koledžas, administravimo mokykla; jūreivių klubas prie dirbtinio Jaundės ežero.

## Etimologija

Miestas vokiečių pavadintas *Jaunde* vardu. Manoma, kad taip jie girdėjo vietos žmonių žodžius *Ya-Ewondo* („tarp evondų“). Evondais vadinasi vietos gentis, priklausanti beti-pahuinų genčių grupei.

## Istorija

Miestą 1888 m. įkūrė vokiečiai kolonizatoriai. 1922 m. Jaundė tapo Prancūzijos Kamerūno administraciniu centru (Tautų lygos mandatas).

Pirmojo pasaulinio karo metu Jaundę okupavo iš Kongo atvykusios Belgijos pajėgos. Po Vokietijos pralaimėjimo Rytų Kamerūnas pagal Tautų Sąjungos mandatą atiteko Prancūzijos administruojamam regionui, o 1922 m. Jaundė buvo paskelbta kolonijos sostine. Nors Duala daugelį metų išliko pagrindine gyvenviete, po 1957 m. Jaundė smarkiai išaugo dėl kakavos krizės ir politinių neramumų pakrantėje. Kamerūnui atgavus nepriklausomybę, ji išlaikė šalies sostinės statusą.

Antrojo pasaulinio karo metu laikinai perėmė Rytų Kamerūno administracinio centro funkcijas. Nuo 1960 m. – nepriklausomo Kamerūno sostinė.

## Sportas
* Canon Yaoundé – futbolo klubas; daugkartiniai šalies čempionai.
: Namų rungtynes žaidžia Ahmadou Ahidjo stadione (), talpinančiame 38,5 tūkst. žiūrovų.
* Fauve Azur Yaoundé – futbolo klubas;
* FAP Yaoundé – krepšinio klubas.

## Šaltiniai
Duala

**Duala** () – miestas vakarų Kamerūne, prie Vurio (*Wouri*) upės žiočių, jai įtekant į Gvinėjos įlanką; Litoralio provincijos administracinis centras. Tai didžiausias šalies miestas – jame gyvena 2,7 mln. žmonių (2015 m.). Be to, tai pagrindinis šalies verslo centras, turi didelį oro uostą, daug dokų, gerai išvystytą geležinkelio infrastruktūrą. Mieste išvystyta aliuminio, tekstilės, medžio ir kakavos apdirbimo pramonė, gaminamas alus, gaivieji gėrimai.

Bonaberio tiltas per Vurio upę dalija miestą į dvi dalis.

## Istorija
1472 m. čia atvyko portugalai ir Vurio deltą vadino *Rio dos Camarões* (Krevečių upė). 

1650 m. mieste apsigyveno atvykėliai iš Kongo, kalbėję dualų šnekta. 

XVIII a. Duala tapo transatlantinės vergų prekybos centru.

1884-1895 m. buvo Vokietijos protektoratu, nuo 1919 iki 1960 m. priklausė Prancūzijai.

1955 m. mieste gyveno 100 tūkst. gyventojų.

## Sportas
* Avion Academy – futbolo klubas;
: Namų rungtynes žaidžia „Annexe de la Reunification“ stadione (), talpinančiame 4 tūkst. žiūrovų.
* Dynamo de Douala – futbolo klubas;

## Išnašos
Penkmetis

**Penkmetis** (**penkmečio planas**) perspektyvinis (vidutinės trukmės) liaudies ūkio vystymo planas penkerių metų laikotarpiui. Itin praktikuojamas buvo Tarybų Sąjungoje ir didesnėje dalyje socialistinio bloko šalių. Penkmečiai buvo įvesti valdant Stalinui.

Buvo pagrindinė šalies socialinio ekonominio vystymo planavimo forma, konkretizavo ilgalaikių planų užduotis ir realizavimo eiles ir terminus. Kiekvienas penkmetis turėjo savo pagrindinius socialinius ekonominius uždavinius, atitinkančius planuojamo laikotarpio ypatumus. Penkmečio užduotys buvo konkretizuojamos metiniuose valstybiniuose socialinio ekonominio vystymo planuose, atsižvelgiant į šalies ekonominio vystymosi eigą ir išteklius.
CACAO

**CACAO** yra mokslininkų (informatikų) sukurta virtuali mašina Java kalbai. Tai buvo viena pirmųjų mašinų, vietoj tuomet įprasto Java klasių kodo interpretatoriaus naudojusi kompiliatorių. Ji buvo pasiūlyta kaip daug greitesnė Sun mašinos alternatyva. Sun mašina tuo metu taip pat tebuvo interpretuojanti (dabartinės versijos irgi turi kompiliatorių). CACAO visada buvo akademinis projektas, vydomas daugiausia jos pagrindu diplominius darbus rašančių studentų. CACAO buvo sukurta 1997 metais Vienos technologijos universitete. Pirmųjų versijų kodas buvo uždaras.

Nuo 1998 metų prasidėjo projekto stagnacija, kurią įveikti pavyko tik 2004 metais perėjus prie atviro kodo modelio su GPL licencija. Tuomet projektu pradėjo rimtai domėtis įvairios su atviru kodu dirbančios grupės, kurioms tokia mašina buvo reikalinga. CACAO palaiko Alpha, MIPS (64-bitų), x86, x86-64 ir PowerPC (32-bitų) procesorius. CACAO naudoja GNU Classpath klasių bibilioteką.

## Nuorodos
* Mokslinis straipsnis, kuriame pristatoma CACAO (.pdf, anglų kalba)
* Projekto tinklalapis
Iggy Pop

**Iggy Pop** (tikrasis vardas *James Newell Osterberg*, Jr. g. 1947 m. balandžio 21 d.) – JAV roko dainininkas. Nors komercinė sėkmė jo nelydėjo, Iggy Pop yra laikomas vienu svarbiausių pankroko ir artimų stilių inovatoriumi.

## Diskografija

### Su grupe [[The Stooges]]
* *[[The Stooges (albumas)|The Stooges]]* (1969)
* *[[Fun House]]* (1970)
* *[[Raw Power]]* (1973)
* *[[Metallic K.O.]]* (1976)

### Su įvairiais kviestiniais muzikantais
* *[[Skull Ring]]* (2003), tai taip pat ir solo albumas

### Solo
* *[[The Idiot (album)|The Idiot]]* (1977)
* *[[Lust for Life (albumas)|Lust for Life]]* (1977)
* *[[Kill City]]* (1977)
* *[[New Values]]* (1979)
* *[[Soldier (albumas)|Soldier]]* (1980)
* *[[Party (albumas)|Party]]*(1981)
* *[[Zombie Birdhouse]]* (1982)
* *[[Blah Blah Blah]]* (1986)
* *[[Instinct (album)|Instinct]]* (1988)
* *[[Brick by Brick]]* (1990)
* *[[American Caesar]]* (1993)
* *[[Naughty Little Doggie]]* (1995)
* *[[Avenue B (albumas)|Avenue B]]* (1999)
* *[[Beat 'Em Up]]* (2001)
* *[[Skull Ring]]* (2003)
* *[[Préliminaires]]* (2009)
* *[[Après]]* (2012)
* *[[Post Pop Depression]]* (2016)
* *[[Free]]* (2019)
* *[[Every Loser]]* (2023)

## Singlai

## Nuorodos
* Iggy Pop namų puslapis
*
JamVM

**JamVM** – palyginus labai paprasta ir nedidelė Java kalbos virtuali mašina. Nepaisant to, ji palaiko visus būtinus Java 2 specifikacijos standartus (vadinamoji „mėlynoji knyga“): užbaigiklius, silpnąsias nuorodas, refleksiją, lygiagrečiai vykdomas gijas ir pan. Gali dirbti arba paprastas, arba inkrementinis šiukšlių surinktuvas. Siekiant sumažinti resursų naudojimą buvo atsisakyta kompiliatoriaus, tad vykdymo greitis nelabai didelis. Tačiau paprastumas ir aiškumas daro šią mašiną labai patogią įvairiems testams ir bandymams. Pavyzdžiui, ji naudojama daugumos GNU Classpath autorių naujai sukurtam Java klasių bibliotekos kodui bandyti. Tai atviro kodo projektas, platinamas pagal GPL licenziją.

JamVM palaiko Intel (nuo i486), PowerPC, PowerPC64, ARM ir AMD64 procesorius.

## Nuorodos
* Projekto svetainė
Kaffe

**Kaffe** yra viena seniausių atviro kodo (GPL) virtualių mašinų. Nors ir būdama daug mažesnė už Sun mašiną, ji nėra pastebimai lėtesnė, nes irgi turi kodo kompiliatorių. Kaffe adaptuota daugiau kaip septyniasdešimčiai įvairių platformų ir sistemų, nuo superkompiuterių iki PlayStation.

Praeityje Kaffe turėjo savo klasių biblioteką ir buvo nepriklausoma nuo GNU Classpath. Vienas kertinių įvykių atviro kodo java sistemų kūrime buvo šių dviejų projektų susijungimas, įvykęs 2003 metais. Šiuo metu Kaffe ir Classpath bibiliotekos aktyviai jungiamos tarpusavyje, atrenkant geriausias jų dalis. Artimiausiu metu, matyt, atskiros Kaffe bibiliotekos nebeliks.

Kaip ir GNU Classpath, Kaffe sukūrė po visą pasaulį išsibarsčiusi atviro kodo programuotojų bendruomenė.

## Nuorodos

Kaffe tinklalapis
Egipto svaras

**Egipto svaras**, (EGP) (arabiškai – **جنيه** (*dschunaih*, Egipto-arabų kalba tariama *ginēh*) – oficiali Egipto valiuta. ISO 4217 kodas – EGP (**Eg**yptian **P**ound).

Kursas: 1 EUR = 19.09 EGP; (2016 m. gruodis)

## Monetos
Nuo 2006 m. apyvartoje yra 25, 50 piastrų ir 1 svaro vertės monetos.

## Banknotai
Banknotai – 1, 10, 20, 50, 100 svarų vertės; 25, 50 piastrų vertės.

## Galimybės išsikeisti
Valiutos keitimo kursas beveik visur vienodas, valiutą galima išsikeisti, pavyzdžiui, keityklose arba viešbučių recepcijose.

## Nuorodos

* Popieriniai pinigai iš Egipto
Krūminės pelėdikės

**Krūminės pelėdikės** (*Ninox*) – pelėdinių (*Strigidae*) šeimos paukščiai. Gentį sudaro apie 20 rūšių. Paplitę Azijoje, Australijoje, Afrikoje.

## Rūšys
* Andamaninė sakalinė pelėdikė (*Ninox affinis*)
* Gegutinė pelėdikė (*Ninox boobook*)
* Viaukšlinė pelėdikė (*Ninox connivens*)
* Jakvinotinė pelėdikė (*Ninox jacquinoti*)
* Delninė pelėdikė (*Ninox meeki*)
* Mindoro pelėdikė (*Ninox mindorensis*)
* Kalėdinė pelėdikė (*Ninox natalis*)
* Naujosios Zelandijos gegutinė pelėdikė (*Ninox novaeseelandiae*)
* Ochrinė pilvinė pelėdikė (*Ninox ochracea*)
* Naujosios Britanijos pelėdikė (*Ninox odiosa*)
* Filipinų pelėdikė (*Ninox philippensis*)
* Taškuotoji pelėdikė (*Ninox punctulata*)
* Sumba pelėdikė (*Ninox rudolfi*)
* Raudonoji krūminė pelėdikė, Rausvoji pelėdikė (*Ninox rufa*)
* Sakalinė pelėdikė (*Ninox scutulata*)
* Molukinė pelėdikė (*Ninox squamipila*)
* Pelėdikė milžinė (*Ninox strenua*)
* *[[Ninox sumbaensis]]*
* Madagaskarinė pelėdikė (*Ninox superciliaris*)
* Vienspalvė pelėdikė (*Ninox theomacha*)
* Naujosios Airijos pelėdikė (*Ninox variegata*)
Šimtakojai

**Šimtakojai** (*Myriapoda*) – nariuotakojų (*Arthropoda*) gyvūnų antklasis, kuriam priklauso apie 10 tūkst. sausumos rūšių, priskiriamų 4 klasėms. Kūnas ilgas, nariuotas. Beveik ant visų segmentų yra kojos. Kūno priekinėje dalyje yra galva. 

Šimtakojams priskiriamos šios klasės:
* Skolopendrelės (*Symphyla*)
* Trišakaūsiai (*Pauropoda*)
* Dviporiakojai (*Diplopoda*)
* Lūpakojai (*Chilopoda*)
Haga

**Haga** ( arba oficialiai * 's-Gravenhage*) – miestas Nyderlanduose; šalies vykdomosios valdžios sostinė. Miestas įsikūręs šalies vakaruose, Pietų Olandijos provincijos centras. Haga užima 98,13 km² plotą, iš jo 82,45 km² yra sausuma, 15,68 km² vandenys. 2021 m. duomenimis, Haga yra trečias pagal gyventojų skaičių, po Amsterdamo ir Roterdamo, Nyderlandų miestas ir 86-as Europos žemyno miestas – 2021 m. liepos 1 d. gyveno 549 350 žmonių.

Su priemiesčiais miestas sudaro Hagos aglomeraciją kurioje gyvena 800 000 žmonių. Su Roterdamu sudaro dar didesnį junginį – Roterdamo-Hagos metropolį kurio 1 213 km² plote 2021 m. gyveno 2 403 753 žmonių, jų tankumas 1 982 žm./km². Haga, kartu su Amsterdamu, Roterdamu, Utrechtu ir kitais miestais yra Randstado () dalis.

Hagoje posėdžiauja Pirmieji ir Antrieji rūmai, kurie sudaro Nyderlandų parlamentą. Nyderlandų karalius Viljamas Aleksandras taip pat gyvena ir dirba Hagoje. Mieste įsikūrusios ir užsienio valstybių ambasasos, taip pat Aukščiausiasis teismas ir daug lobistinių organizacijų. Vis dėlto oficiali Nyderlandų sostinė yra Amsterdamas, kaip teigiama Nyderlandų konstitucijoje.

Mieste yra Europolas bei Hagos tarptautinės teisės akademija. Hagoje įsikūrusios kelių JTO institucijų būstinės, taip pat Cheminio ginklo draudimo organizacija.

## Istorija
Hagą 1248 m. įkūrė Olandijos kunigaikštis ir Šventosios Romos imperijos imperatorius Vilhelmas II. Haga netrukus tapo administraciniu Olandijos kunigaikštystės centru.

## Sportas
### Futbolas
* ADO Den Haag
* HVV Den Haag
* HBS-Craeyenhout
* Quick Den Haag
* VUC Den Haag

## Taip pat skaityti
* Pagal gyventojų skaičių didžiausių Europos miestų sąrašas

## Šaltiniai
Dviporiakojai

**Dviporiakojai** (*Diplopoda*) – viena iš keturių šimtakojų (*Myriapoda*) klasių, didžiausia rūšių skaičiumi.

Tai smulkūs gyvūnai, nuo keleto milimetrų iki 5 cm, labai retai iki 8 cm ilgio, tačiau pasitaiko ir išimčių – didysis afrikinis šimtakojis *Archispirostreptus gigas* pasiekia beveik 40 cm ilgį. Kūnas dažniausiai kirmėliškos formos, sudarytas iš galvos ir liemens. Pastarasis susideda iš daugiau ar mažiau beveik vienodų segmentų. Pirmasis segmentas kojų neturi, kiti 3 segmentai turi po vieną porą kojų, o visi likusieji segmentai – po 2 poras trumpučių kojų. Kutikula kieta, kūno spalva neryški, paprastai juoda, rusva ar pilkšva. Akys paprastosios, antenos trumputės, prisitvirtinusios galvos šonuose. Burnos aparatas graužiamasis. Pabaidyti šimtakojai susiriečia į ritinėlį. Tai naktiniai gyvūnai. Dieną jie slapstosi purioje žemėje, po akmenimis ar kitokiais daiktais (pvz., samanomis, lapais). Dauginasi kiaušinėliais.

Dviporiakojai daugiausiai yra saprofagai, minta pūvančiomis augalų liekanomis. Tačiau kai kurios rūšys gali kenkti kultūriniams augalams: išgraužia dirvoje pasėtas sėklas, apgraužia jaunus daigus, gumbus, šaknis, prie žemės prisiglaudusias žemuogių bei braškių uogas ir kt.

## Lietuvoje

Lietuvoje aptinkamos rūšys:

Būrys – *Julida*
:Šeima – *Blanulidae*
::Raudontaškis šimtakojis, *Blaniulus guttulatus*
::*Boreoiulus tenuis*
::*Choneiulus palmatus*
::*Nopoiulus kochii*
::*Proteroiulus fuscus*
:Šeima – *Julidae*
::*Leptoiulus cibdellus*
::*Brachyiulus pusillus*
::Dirvinis šimtakojis, *Julus terrestris*
::*Cylindroiulus arborum*
::*Cylindroiulus britannicus*
::*Cylindroiulus caeruleocinctus*
::*Cylindroiulus latestriatus*
::*Cylindroiulus truncorum*
::*Enantiulus nanus*
::*Kryphioiulus occultus*
::*Ommatoiulus sabulosus*
::*Rossiulus vilnensis*
::*Unciger foetidus*
::*Xestoiulus laeticollis*
:Šeima – *Nemasomatidae*
::*Nemasoma varicorne*
Būrys – *Polydesmida*
:Šeima – *Paradoxosomatidae*
::*Oxidus gracilis*
:Šeima – *Polydesmidae*
::*Brachydesmus superus*
::*Polydesmus complanatus*
::*Polydesmus denticulatus*
::*Polydesmus inconstans*

## Šaltiniai
Didysis valymas

**„Didysis valymas“** () – XX amžiaus ketvirtojo dešimtmečio antroje pusėje vykdytų didžiausių stalinistinių represijų Tarybų Sąjungoje laikotarpis, kurio metu įsitvirtino J. Stalino diktatūra. Nuo 1937 m. iki 1938 m. buvo areštuota 1 344 923 žmonių, iš kurių 681 692 sušaudyta . Svarbiausias Didžiojo valymo vykdytojas buvo NKVD.

Valymo pradžia laikomas J. Stalino inspiruotas S. Kirovo nužudymas 1934 m. gruodį. 1936-1938 m. valymas pasiekė didžiausią mastą, o 1937 m. pagrįstas J. Stalino teze apie klasių kovos paaštrėjimą kuriant socializmą.

Valymo metu politiškai nepatikimi ar neparankūs pareigūnai bei kultūros veikėjai kaltinti šnipinėjimu, valstybės išdavimu, pasikėsinimų rengimais ir kitais pramanytais nusikaltimais. Pagrindiniai J. Stalino varžovai (G. Zinovjevas, L. Kamenevas, N. Bucharinas ir kiti) nuteisti parodomuosiuose procesuose 1936-1938 metais ir sušaudyti. Suimta ir nuteista didžioji dalis 1934 metais išrinktų Centrinio Komiteto narių, sušaudyta didelė dalis NKVD ir Raudonosios Armijos vadų – 3 iš 5 maršalų, 13 iš 15 komandarmų, 6 iš 7 admirolų ir t. t.

Sunaikinta nemaža dalis inteligentijos (rusų, baltarusių bei kitų tautų).
1938 m. iš V. Lenino laikų Centrinio Komiteto politinio biuro narių gyvi liko tik J. Stalinas ir L. Trockis, gyvenęs užsienyje.

Valymas turėjo ilgalaikių padarinių – sulėtėjo ūkio plėtra, dėl patyrusių aukštųjų karininkų trūkumo, nesugebėjo efektyviai kariauti Žiemos kare prieš Suomiją, o įsitraukusi į Antrąjį pasaulinį karą, pradžioje (1941 m.) TSRS patyrė didžiulių nuostolių. 

## Susiję straipsniai
* Raudonasis teroras

## Šaltiniai
IKVM.NET

**IKVM.NET** yra atviro kodo Java virtuali mašina, sukurta dirbti Microsoft .NET ir jos atviro kodo alternatyvai Mono. Nuo 2005 metų mašina palaiko visas Java 1.4 galimybes, išskyrus AWT ir Swing (taigi kol kas nėra grafinės vartotojo sąsajos).

IKVM gali būti naudojama keletu režimų:
* Kaip alternatyvi atviro kodo java virtuali mašina Windows operacinei sistemai.
* Kaip adapteris, leidžiantis naudoti turimas java bibliotekas .NET programose.
* Kaip programavimo įrankis kurti .NET programoms java kalba.

IKVM naudoja GNU Classpath klasių biblioteką, tačiau ji yra iš anksto sukompiliuota į Windows vykdomą bibliotekinį pavidalą (.dll).

## Nuorodos
* Oficiali svetainė
Auslindos

**Auslindos** (*Dermaptera*) – vabzdžių būrys.

Priklauso vidutinio dydžio ištįsę suploti rusvos spalvos vabzdžiai, pilvelio gale turintys žnyplių pavidalo cerkus. Burnos organai graužiamieji, antenos siūliškos. Antsparniai sutrumpėję, kieti. Užpakaliniai sparnai plėviški, pusskritulio formos. Kojos bėgiojamosios. Metamorfozė nepilna.

Naktiniai gyvūnai. Dieną jie slapstosi drėgnose tamsiose vietose. Minta augalinėmis ir gyvūninėmis liekanomis, kartais apgraužia žiedus, lapus, vaisius.

Pasaulyje yra apie 1800 rūšių, priklausančių 10 šeimų. Lietuvoje gyvena trijų šeimų keturios rūšys:
* Smėlinė auslinda (*Labidura riparia*)
* Mažoji auslinda (*Labia minor*)
* Paprastoji auslinda (*Forficula auricularia*). **Pav.**
* Daržinė auslinda (*Forficula tomis*)
Aloyzas Sakalas

**Aloyzas Sakalas** (1931 m. liepos 6 d. Jusiškyje, Taujėnų valsčiuje – 2022 m. liepos 18 d. Vilniuje) – lietuvių fizikas, politikas, Sąjūdžio tarybos narys, Nepriklausomos valstybės atkūrimo akto signataras, Europos parlamento narys.

## Biografija
1938–1943 m. mokėsi Kauno 35-oje pradžios mokykloje, 1943–1945 m. – „Aušros“ berniukų gimnazijoje, 1945–1949 m. ir 1954–1955 m. – Kauno Komjaunimo vidurinėje mokykloje. Baigiamojoje klasėje suimtas, 1949–1954 m. kalintas už antisovietinę veiklą. 1955 m. baigė vidurinę mokyklą aukso medaliu.

1960 m. su pagyrimu baigė Kauno politechnikos institutą. 1969 m. Vilniaus valstybiniame universitete apgynė fizikos ir matematikos mokslų kandidato (dabar – mokslų daktaro) disertaciją tema „Holo efektas nepusiausvyrinėse sąlygose“ (vadovas Jurgis Viščakas), o 1976 m. – fizikos ir matematikos mokslų daktaro (dabar – habilituoto daktaro) disertaciją tema „n - ir p - tipo kadmio selenido elektrinės ir fotoelektrinės savybės“.

### Profesinė veikla
1957–1960 m. Kauno medicinos instituto laborantas, 1960–1963 m. – Elektrografijos mokslinio tyrimo instituto inžinierius. 1960–1965 m. Vilniaus klinikinės ligoninės inžinierius, 1965–1975 m. Vilniaus medicinos technikos dirbtuvių elektromechanikas. 1963–1969 m. VU Puslaidininkių fizikos probleminės laboratorijos vyr. inžinierius, 1969–1971 m. – Puslaidininkių fizikos katedros vyr. dėstytojas, 1971–1978 m. – docentas, nuo 1978 m. – profesorius. Monografijos apie puslaidininkių fiziką ir apie 250 mokslinių darbų, 16 išradimų ir 2 atradimų autorius.

### Politinė veikla

1988–1990 m. – Lietuvos Persitvarkymo Sąjūdžio Seimo narys, LPS Vilniaus tarybos pirmininkas.

Nuo 1989 m. LSDP iniciatyvinės grupės narys, 1990–1991 m. – LSDP Vilniaus skyriaus pirmininkas, 1991–1999 m. – LSDP pirmininkas, vėliau Garbės pirmininkas, 2001 m. – nuo LSDP ir LDDP Jungtinio suvažiavimo LSDP tarybos narys.

1990–1992 m. LR AT deputatas, prezidiumo narys, Nepriklausomos valstybės atkūrimo akto signataras, 1992–2004 m. – Lietuvos Respublikos Seimo narys, 1992–1996 m. – Seimo pirmininko pavaduotojas, 2001 - 2004 m. – Teisės ir teisėtvarkos komiteto pirmininkas.

2004–2009 m. Europos parlamento narys.

### Visuomeninė veikla
Nuo 1996 m. buvo organizacijos „Gelbėkit vaikus“ pirmininkas.

## Šeima
Su pirmąja žmona Bronislava, kuri buvo gydytoja, A.Sakalas išsiskyrė apie 1958 m., pagyvenęs porą metų. Duktė Eglė Sakalaitė (g. 1957 m.) – gydytoja.

Daugiau kaip pusę amžiaus buvo vedęs Jūratės Landsbergytės motiną – buvusią Vytauto Landsbergio pirmąją žmoną, muzikę Ritą Kučinskaitę-Sakalienę (1932–2014). Vaikai dvyniai Rūta Sakalaitė (g. 1959 m.) – filologė, Paulius Sakalas (g. 1959 m.) – fizikas.

2014 m. rugsėjo mėn. vedė trečią kartą – 46-erių žurnalistę Daivą Norkienę.

## Apdovanojimai
* 1981 m. LTSR valstybinė premija
* 2000 m. Lietuvos nepriklausomybės medalis
* 2004 m. Lietuvos didžiojo kunigaikščio Gedimino ordino Komandoro kryžius 

## Šaltiniai

## Nuorodos
* Aloyzas Sakalas ''Anykštėnų biografijų žinyne''
NADP

**Nikotinamido adenino dinukleotido fosfatas** (**NADP**) – oksidacijos – redukcijos procesuose dalyvaujantis kofermentas. Junginys turi oksiduotą (NADP+) ir redukuotą (NADPH) formas. Ląstelė redukuoja NADP+ ir H+ iki NADPH panaudodama du elektronus iš kokio nors didelio energijos šaltinio (pavyzdžiui, NADP+ užsibaigia fotosintezės elektronų transporto grandinės). Susidaręs NADPH gali būti panaudotas ląstelės vykdomose redukcijos reakcijose. Pavyzdžiui, Kalvino cikle fotosintezės metu per tarpines grandis taip redukuojama oro anglies dvideginio anglis:

: 6 CO2 + 12 NADPH + 12 H2O + 18 ATP → C6H12O6 + 12 NADP+ + 18 ADP + 18 Pi

NADP parūpina redukcinę galią daugeliui anabolinių reakcijų, būtinų visų svarbesnių ląstelėms komponentų biosintezei. Ši sistema egzistuoja visuose gyvuose organizmuose. Daugelis pramonei reikšmingų biosintezės produktų yra sudėtingi antriniai metabolitai, kurių sintezei NADP ne vien šiaip reikalingas, bet ir dažnai būna limituojantis faktorius.

NADP kiek tai panašus į trumpą RNR, ir jo erdvinė struktūra tokia jog, atrodo, kažkada tai buvo ilgesnės RNR sekos 5' galo fragmentas. Tai gali būti sumenkusi praeities ribozimo liekana.

Kitas panašus kofermentas yra NAD. Jis skiriasi tik tuo, kad neturi fosforo rūgšties liekanos. Ši liekana gali būti pridedama NAD+ kinazės ir nuskeliama NADP+ fosfotazės.

## Šaltiniai
Magelano sąsiauris

**Magelano sąsiauris** – sąsiauris tarp Pietų Amerikos žemyno ir Ugnies Žemės salyno. Sąsiauris jungia Atlantą su Ramiuoju vandenynu.

1520 m. sąsiaurį atrado ir pirmasis jį perplaukė F. Magelanas. Nuo 1843 m. kovo 23 d. sąsiauris ir aplinkinė teritorija priklauso Čilei.

Sąsiaurio ilgis yra apie 550 km, mažiausias plotis 3,3 km, didžiausias gylis 1170 m, mažiausias gylis farvateryje 31 m. Sąsiauryje daug povandeninių uolų, seklumų; pučia stiprūs vakarų vėjai. Potvynių srovių greitis siekia iki 25 km/h.

Iki 1914, kai buvo užbaigta Panamos kanalo statyba, Magelano sąsiauris praktiškai buvo vienintelis saugus kelias iš Atlanto patekti į Ramujį vandenyną. Vis dėlto šis kelias laikomas nelabai patogiu dėl atšiauraus klimato ir sąsiaurio siaurumo.


File:StraitOfMagellan.jpg
File:NaoVictoria.JPG
File:Commerson's_dolphins_(Cephalorhynchus_commersonii)_in_the_Strait_of_Magellan.jpg
File:US_Navy_040621-N-6536T-066_The_Nimitz-class_aircraft_carrier_USS_Ronald_Reagan_(CVN_76)_cruises_through_the_Straits_of_Magellan.jpg
Tarybų Sąjungos himnas

Tarybų Sąjungos pirmasis valstybinis himnas buvo „Internacionalas“, kuris kaip valstybinis himnas buvo naudojamas iki 1944 m. kovo 15 dienos. Vėliau jį pakeitė himnas, su nedideliais pakeitimais naudotas iki valstybės žlugimo. Žodžius himnui parašė Sergejus Michalkovas ir Gabrielius El-Registanas, muziką Aleksandras Aleksandrovas. Buvo tikimasi, kad kareiviai daugiau reaguos į himną, kuris buvo pašvęstas Tarybų Sąjungai, o ne tarptautiniam darbininkų judėjimui. Kūrinys, 1939 m. buvo parašytas kaip bolševikų partijos himnas aleksandriško stiliaus metre.

Pirminiame, 1943 metų, himno variante žodžiuose buvo minimas Stalinas (), kurio vardo minėjimas po XX SSKP suvažiavimo ir kulto panaikinimo, tapo nepriimtinas. Nuo 1956 iki 1977 metų, himnas buvo naudojamas be žodžių. 1977 metais himno žodžiai daug kartų buvo naudojami be Stalino vardo, vėliau buvo pakeistas ir himno tekstas, kuris išliko nepakitęs iki Tarybų Sąjungos žlugimo. 1977 metų himno versija oficialiai vadinosi „Tarybų Sąjungos Socialistinių Respublikų valstybinis himnas“.

Po Tarybų Sąjungos žlugimo, Rusija priėmė naują valstybinį himną. 2000 metais Rusija susigrąžino seną tarybinio himno muziką su naujais žodžiais, kuriuos sukūrė S. Michalkovas.

## 1977 versija
### Oficialus tekstas

## 1944 versija

### Oficialus 1944-ųjų versijos tekstas

## Bolševikų partijos himnas
### Oficiali versija

**Гимн партии большевиков** 

## Medija
Alfonsas Moravskis

**Moravskis Alfonsas** (1868 m. balandžio 7 d. Pažvėriniai, Smilgių valsčius, dab. Panevėžio rajonas – 1941 m. kovo 15 d. Kaunas) – Lietuvos socialdemokratų veikėjas, vienas iš Lietuvos socialdemokratų partijos steigėjų, ekonomistas, kraštotyrininkas.

## Biografija
Kilęs iš bajorų, jaunystėje nemokėjo lietuviškai. 1886–1887 m. mokėsi Šiaulių gimnazijoje, studijavo Charkovo, Kazanės, Kijevo universitetuose. 1890 m. ir 1892 m. kalintas už dalyvavimą studentų judėjime.

1892–1893 m. Vilniuje organizavo socialdemokratų būrelius ir grupes (slapyvardis *Lietuvis*). 1895 m. vienas iš Lietuvos socialdemokratų partijos programos autorių. 1896 m. gegužės 1 d. Lietuvos socialdemokratų partijos I suvažiavimo organizatorius. Prasidėjus areštams 1897 m. emigravo, 1898 m. Šveicarijoje įkūrė Užsienio lietuvių socialdemokratų sąjungą. 1900 m. organizavo lietuvių skyrių Paryžiaus pasaulinėje parodoje. 1902 m. iš LSDP pasitraukė.

1902 m. baigė Leipcigo aukštąją prekybos mokyklą. 1906 m. Petrapilyje dirbo kadetų laikraščio „Reč“ redakcijoje. 1922–1933 m. Lietuvos universiteto dėstytojas, docentas, nuo 1922 m. profesorius. Įkūrė pirmąjį lietuvių banką – Savitarpio kredito draugiją Vilniuje. 1931 m. „Kultūros“ 4-7 numeriuose išspausdino Lietuvos darbininkų judėjimo istoriją.

## Bibliografija
* Valstybės vienybė ir visos Lietuvos nepriklausomybė – jos ekonominio vystymosi ir užsienio materialinių santykių sureguliavimo pagrindas, rusų kalba, 1923 m.;
* Lietuvos finansai, 2 t. 1925 m.;
* Kraštotyra ir mūsų visuomenės ūkio bei finansų pažinimas, 1925 m.;
* Lietuvos darbininkų judėjimo istorija sąryšy su Lietuvos valstybės atgimimo judėjimu: pirmasis dešimtmetis: 1892–1902 m., 1931 m. 2 leid. 2006 m.;
* Lyginamoji Pabaltės valstybių visuomenės ūkio apžvalga, 1932 m.

## Šaltiniai
Vladas Sirutavičius

**Vladas Sirutavičius** (Slapyvardžiai: *Homo novus*, *Aleksandras*, *Zosė*, partinis slapyvardis *Aleksandr Cianki*, *Plonas* 1877 m. balandžio 5 d. Kairiškiuose, Viekšnių valsčius, Šiaulių apskritis, Rusijos imperija – 1967 m. liepos 12 d. Bostone) – Lietuvos inžinierius, visuomenės ir politinis veikėjas.

## Biografija
1895 m. baigė Šiaulių gimnaziją, 1896 m. pradėjo studijas Peterburgo universitete, po metų perėjo į Peterburgo technologijos institutą. Jį baigė 1905 m.

1897 m. su P. Višinskiu įsteigė Tautinio sąjūdžio ratelį. 1898 m. A. Domaševičiaus socialdemokratų grupės Petrapilyje narys. 1898 m. šapirografu daugino P. Avižonio lietuvių kalbos gramatiką. 1899 m. „Varpo“ bendradarbis, 1901 m. redagavo LSDP žurnalą „Darbininkų balsas“.

## Socialdemokratų lyderis
1900–1931 m. Lietuvos socialdemokratų partijos CK narys, po partijos vadovų areštų 1900 m. perėmęs vadovavimą LSDP. 1904 m. Kairiškiuose subūrė LSDP jaunimo organizaciją.

1905 m. Vilniaus Didžiojo Seimo narys, dėl jo įtakos seimas įgavo politinį pobūdį. Vadovavo socialdemokratų veiklai 1905–1907 m. įvykiuose. 1906 m. LSDP konferencijoje „autonomistų“ programos autorius.

1918 m. kovo 22 d. LSDP VIII suvažiavime nedalyvavo, bet išrinktas CK nariu. 1918–1919 m. – Akmenės ir Šiaulių apskričių valdybų narys. 1920 m. gegužės 15 d. – 1921 m. sausio 12 d. Steigiamojo Seimo atstovas, išrinktas V (Panevėžio) rinkimų apygardoje, ekonominės tarybos narys. Priklausė LSDP frakcijai. Iš Seimo pasitraukė. Grįžo į savo Kairiškių dvarą.

## Profesinė veikla

Nuo 1905 m. dirbo Vilniaus technikos biure, buvo atsakingas už pramonės ir viešųjų pastatų projektavimą. 1908 m. Kairiškiuose įsteigė kartono fabriką. Pirmojo pasaulinio karo metais persikėlė į Rusiją. 1918 m. grįžo į Lietuvą. 1919–1930 išplėtė kartono fabriką, organizavo akcinę bendrovę „Molis“, įsteigė Daugėlių plytinę, gaminusią 5 mln. plytų per metus. 1935 m. su K. Venclauskiu įsteigė AB „Pastogė“, planavusią pastatyti Šiauliuose viešbutį, kultūros centrą ir kitus pastatus. Deja, iki karo pavyko užbaigti tik kino teatrą, kurio pastate 1941 m. sausio 1 d. įsikūrė Šiaulių dramos teatras. Bolševikams nacionalizavus Kairiškių kartono fabriką, darbininkai jį išrinko administratoriumi, bet jis šio darbo atsisakė ir išvyko į Kauną.

## Emigracijoje

1944 m. emigravo į Vokietiją, dalyvavo VLIK’o planavimo komisijoje, vadovavo pramonės ir amatų skyriui. Nuo 1948 m. LSDP Užsienio delegatūros narys.

1950 m. išvyko į JAV, gyveno Bostone, dirbo fizinį darbą fabrike. Dalyvavo ALSS, Lietuvių darbininkų draugijos veikloje, buvo „Keleivio“, „Darbininkų balso“ bendradarbis.

## Literatūra
* Sirutavičius Vladas, Lietuvių enciklopedija, Boston, 1962, t. 27, p. 505–506.
* Mitrulevičius G., Sirutavičius Vladas, Lietuvos Steigiamojo Seimo (1920–1922 metų) narių biografinis žodynas, sud. A. Ragauskas, M. Tamošaitis, Vilnius, 2006, p. 331–333.

## Šaltiniai

## Nuorodos
* SIRUTAVIČIUS Vladas (1877–1967) | lrs.lt
Feliksas Dzeržinskis

**Feliksas Edmundovičius Dzeržinskis** (, 1877 m. rugsėjo 11 d. Dzeržinovo dvare, Minsko sr. – 1926 m. liepos 20 d. Maskvoje) – Lietuvos bajoras, revoliucionierius, ТSRS valstybės ir komunistų partijos veikėjas.

## Biografija
Buvo šeštas vaikas 9 vaikų bajorų šeimoje. Jo tėvai buvo gimnazijų mokytojas Edmundas Dzeržinskis ir Helena Dzeržinska. Vaikystėje tėvo šautuvu nušovė seserį. Tėvai faktą nuslėpė, o sūnų išvežė į Vilnių. Buvo pašalintas iš Vilniaus gimnazijos už dalyvavimą socialistų partijos veikloje. 1897 m. atvyko į Kauną, dirbo įvairiose gamyklose, organizavo streikus. Tų pačių metų balandžio 1 d. išleido nelegalų laikraštį lenkų kalba „Kowieński Robotnik“ („Kauno darbininkas“). 1897 m. liepos 17 d. suimtas ir vienuolika mėnesių kalintas Kauno kalėjime. 1898 m. birželio 13 d. ištremtas į Viatkos guberniją, iš kur pabėgo. Keletą metų praleido Varšuvos ir kituose kalėjimuose. Iš viso už politinę veiklą kalėjimuose praleido daugiau nei 10 metų.

Po 1903 m. – bolševikas. 1905–1907 m. buvo vienas revoliucijos vadovų Varšuvoje. 1907 m. išrinktas Rusijos SDDP partijos CK nariu. 1917 m. buvo vienas Karinio-revoliucinio centro vadovauti ginkluotam sukilimui Petrograde ir Petrogrado Karinio-revoliucinio komiteto narys.

Nuo 1917 m. – ČK vadovas, nuo 1922 m. – GPU (*Главное политическое управление*, Vyriausios Politinės valdybos) vadovas, 1919–1923 m. – Tarybų Rusijos vidaus reikalų liaudies komisaras, 1921–1926 m. – TSRS susisiekimo liaudies komisaras.

Dalyvavo Rusijos pilietiniame kare – buvo Maskvos gynybos komiteto narys, Pietvakarių fronto užnugario viršininkas, Vakarų fronto Revoliucinės karo tarybos narys.

## Šaltiniai
Gamintojo prirakinimas

**Gamintojo prirakinimas** () – padėtis, kuomet vartotojas priklauso nuo konkretaus gamintojo produktų ar paslaugų ir negali atsižadėti šio gamintojo nepatirdamas žymių išlaidų. Gamintojo prirakinimas trukdo ateiti į rinką naujiems gamintojams, sukurdamas vartotojui paprastai nenaudingą monopolinę padėtį.

Ši strategija gana populiari tarp programinės įrangos gamintojų, tačiau pasitaiko labai įvairiose verslo srityse. Vardan neutralumo konkrečių firmų pavadinimai iš žemiau esančių pavyzdžių pašalinti; jei jų konkurentams bandymai „prirakinti“ pasisekė mažiau, ne visuomet tai buvo dėl pastangų stygiaus.

## Pavyzdžiai
# Nemažai tekstų redaktorių naudoja savo specifinius uždarus formatus redaguojamam tekstui išsaugoti. Sukaupęs daug tokių dokumentų, vartotojas tampa priklausomas nuo redaktorių kuriančios firmos, nes daugybės bylų konvertavimas į kitą formatą pareikalautų papildomų išlaidų. Priklausomybės vengiama verčiant redaktorių saugoti dokumentus kokiu nors atviru formatu.
# Firma sukuria ir siūlo patogią naudoti programavimo kalbą. Ji (tegu ir nemokamai) platina šios programos vykdymo platformą, tačiau nustato tokias sąlygas, kad suderinamos platformos negalėtų pasiūlyti jokie konkuruojantys gamintojai. Šią kalbą naudojantys programuotojai tampa priklausomi nuo platformos autoriaus kuris vėliau gali kelti ir ne tokias palankias sąlygas.
# Firma gamina skaitmeninius fotoaparatus, kurie gali naudoti tik to paties gamintojo atminties korteles, objektyvus ar baterijas. Tokios detalės paprastai greitai tampa brangesnės nei standartiniai, įvairių firmų gaminami pakaitalai.
# Ne itin besiskiriančios operacinės sistemos tyčia kuriamos nesuderinamos, kad vartotojas negalėtų jų keisti. Kažkada tokie manevrai yra rimtai paveikę visą UNIX sistemos rinką.
# Kuriamos teisinės ir techninės kliūtys, trukdančios ties valstybine siena pakeisti vartotojui priklausančio mobilaus telefono SIM kortelę.
# Aviakompanijų ir didelių parduotuvių pamėgtose „nuolaidų kortelėse“ kaupiamos „mylios“ ar „punktai“, kuriuos vartotojas atsižadėdamas šio paslaugų teikėjo žinoma praranda.

Efektyviausia priemone prieš programinės įrangos gamintojo prirakinimą laikomas atvirų standartų ir (žinoma, jei tai įmanoma) atviro kodo naudojimas. Kitais atvejais patartina rinktis „prirakinimo strategijos“ nenaudojantį gamintoją, nors jo paslaugos ir būtų nežymiai brangesnės.

## Literatūra (anglų kalba)
* Arthur, W. B. 1989. Competing technologies, increasing returns, and lock – in by historical events. Economic Journal 97: 642-65.
* David, P. A. 1985. Clio and the economics of QWERTY. American Economic Review 75: 332-7.
* Liebowitz, S. J. and Margolis, S. E. 1995. Path dependence, lock – in and history, " Journal of Law, Economics, and Organization 11: 205–226.
* Liebowitz and Margolis „Path Dependence“ entry in The New Palgraves Dictionary of Economics and the Law, MacMillan, 1998.
* The Fable of the Keys, Liebowitz, S. J. and Margolis, S. E. 1990 Journal of Law and Economics 22: 1-26.
Pripažink, išplėsk ir nuslopink

**EEE** () –  – programinės įrangos gamintojo strategija, trukdanti atviriems standartams įsitvirtinti. Šią strategiją naudojanti firma nuosekliai pritaiko tokius žingsnius:
# Aktyviai įsijungia į siūlomo naujo standarto kūrimą, nurodo savo darbuotojams darbo laiku dalyvauti jo rengime („*pripažink*“).
# Firma iš tiesų palaiko naująjį standartą, tačiau ima vis plačiau siūlyti įvairius savo specifinius „praplėtimus“ ir „pagerinimus“ (gamintojo prirakinimas). Kritikuojama ji tvirtina, jog šių pakeitimų reikalauja vartotojai („*išplėsk*“).
# „Plėtinių“ naudojimas pasiekia tokį mastą, jog jų nepalaikantys kiti gamintojai nebegali konkuruoti. Firmos siūlomas standartas su visais papildymais, apribojimais ir išimtimis *de facto* tampa tikruoju standartu, vieninteliu, kurio laikytis yra prasmės. Taigi atviro standarto nebelieka („*nuslopink*“).

Šie metodai įvairių gamintojų buvo naudojami bandant paimti į savo rankas HTML, CSS, C++, kompiuterių architektūros, JavaScript, Java, PDF  ir daugybę kitų standartų. Siekiant neutralumo konkretūs firmų vardai iš lietuviškos versijos pašalinti; jei šių firmų konkurentams to padaryti nepavyko, tai ne visada buvo dėl pastangų stygiaus. Terminas vartojamas ir pačių tokią strategiją vykdančių firmų vidaus korespondencijoje.

## Šaltiniai
Kambras

**Kambras** – geologinis Žemės vystymosi periodas. Paleozojaus pradžia. Tarptautinis žymėjimas **Є**. Kambro periodas prasidėjo maždaug prieš 542 mln.m., o baigėsi prieš 488,3 mln. m. Kambro periodo uolienos pirmą kartą per visą Žemės istoriją pasižymi fosilijų gausa. Per šį laikotarpį atsirado ypač daug gyvybės grupių. Šis įvykis dar vadinamas kambro sprogimu.

## Etimologija
Kambro pavadinimas kilo iš lotyniško šiaurės Velso *Cambria* pavadinimo. 1830 m. ten esančias uolienas tyrinėjo **Adamas Sedvikas**.

## Kambro datavimas
Apatinė kambro riba nustatoma, kai uolienuose randama pirmųjų artropodų, trilobitų ir pirmųjų rifus formuojančių gyvūnų, archeociatidų, fosilijų. Periodo pabaiga sutampa su aprašomų gyvybės formų išnykimu. Dabartinė kambro pradžia – 542 mln.m. nustatyta panaudojant fosilines liekanas, taip pat radiokarboninius laiko nustatymo metodus.

## Kambro fauna
Per kambro periodą atsirado ypač daug gyvybės grupių. Dominavo skeletą turintys bestuburiai, klestėjo jūriniai dumbliai. Daug šiuolaikinių gyvūnų tipų, turinčių minkštą skeletą, neišliko. Staigus labai įvairios faunos atsiradimas per ypač trumpą 10 mln. m. laikotarpį kambro pradžioje vadinamas kambro sprogimu.

## Paleogeografinės sąlygos

Kambro kontinentai susidarė skilus ankstesniam Rodinijos superkontinentui, o vėliau ir Panotijos superkontinentui. Susidarė 4 kontinentai: Gondvana, Laurentija, Baltika ir Siberija. Manoma, kad kambre buvo daug seklių jūros plotų. Klimatas buvo šiltas, ledynmečio požymių neaptikta.

## Kambras Lietuvoje
Lietuvos teritorijoje kambro amžiaus nuosėdinės uolienos slūgso ant proterozojaus uolienų, o kai kur tiesiog ant kristalinio pamato. Slūgsojimo gylis nuo 300 m rytinėje Lietuvos dalyje iki 2200 m – vakarinėje dalyje. Šio amžiaus uolienų storis didėja iš rytų į vakarus. Lietuvoje kambro sistema pirmą kartą buvo pragręžta 1948 metais Vilniuje.

Lietuvos kambrą sudaro molingos ir smėlingos jūrinės kilmės uolienos su labai retomis faunos liekanomis, tačiau jose gausu akritarchų.
Jurijus Andropovas

**Jurijus Andropovas** (; 1914 m. birželio 15 d. – 1984 m. vasario 9 d.) – Tarybų Sąjungos valstybės veikėjas, armijos generolas, generalinis sekretorius (nuo 1982 m. lapkričio).

## Biografija
Gimė Nagutskoje (Stavropolio gub.) 1914 m. birželio 15 d., geležinkelio valdininko šeimoje. Andropovo tėvas Vladimir Konstantinovič Andropov ir motina Jevgenia Fainštein buvo žydai. Vėliau paaiškėjo, kad Jurijus Andropovas suklastojo savo biografiją.

Jis 1930 m. įstojo į komjaunimą ir dirbo Mozdoke.

1939 m. baigė aukštąją partinę mokyklą, 1940–1944 m. buvo Karelijos komjaunimo Centrinio Komiteto I sekretorius, 1947–1951 m. Karelijos KP CK II sekretorius. Antrojo pasaulinio karo metu dalyvavo partizaniniame judėjime, 1951 metais persikėlė į Maskvą, kur pradėjo dirbti visasąjunginės komunistų partijos (VKP) CK. Po Stalino mirties išsiųstas į Vengriją, kur 1954–1957 m. dirbo pasiuntiniu, buvo vienas pagrindinių 1956 metų Tarybinės kariuomenės intervencijos Vengrijos revoliucijos metu organizatorių, įtikinęs Chruščiovą įsikišti. Jis taip pat vienas svarbiausių 1968 m. Prahos pavasario Čekoslovakijoje kruvino nuslopinimo organizatorių. 1979 metais J. Andropovas pasisakė už TSRS armijos intervenciją į Afganistaną.

1962–1967, 1982 m. gegužę – lapkritį TSKP CK sekretorius, KGB pirmininkas 1967–1982 m., nuo 1973 m. politinio biuro narys. Dar prieš tapdamas generaliniu sekretoriumi, buvo vienas įtakingiausių TSKP CK politinio biuro narių, faktiškai valdžiusių šalį paskutiniais Brežnevo valdymo metais.

### Gyvenimo pabaigoje

Trumpo Andropovo valdymo laikotarpiu bandyta pagerinti ekonominę situaciją bei sumažinti korupciją, suorganizavo antialkoholinę kampaniją, mėgino gerinti darbo discipliną. Jo ilgalaikis palikimas buvo energingų reformatorių, tokių kaip Jegoras Ligačiovas, Nikolajus Ryžkovas ir Michailas Gorbačiovas iškėlimas. Užsienio politikoje pokyčių beveik nebuvo.

1984 m. vasario 9 d. sutrikus inkstų veiklai J. Andropovas mirė.

## Išnašos

## Nuorodos
* Andropovo biografija